**UVEREJNENÉ: 30.06.2015**

**www.kosice24.sk**

**Lekárska fakulta organizovala medzinárodný kongres: Do Košíc chcelo 400 mladých medikov, vybrali 150 najlepších**

Medzinárodného študentského kongresu ISMCK‘2015 organizovaného Spolkom medikov mesta Košice na pôde Lekárskej fakulty UPJŠ sa zúčastnilo 139 zahraničných študentov. Košickí študenti pripravili pre hostí súťaž aj zábavno-spoločenský program.



Foto: Lekárska fakulta UPJŠ

Do Košíc zavítalo v dňoch 24.-26. júna 2015 asi 139 študentov medicíny z rôznych krajín sveta na [7. Medzinárodný kongres študentov medicíny v Košiciach](http://kosice.dnes24.sk/do-kosic-zavita-asi-150-mladych-medikov-z-36-krajin-pozrite-sa-co-je-za-tym-209259), ktorý zorganizovali študenti Lekárskej fakulty UPJŠ v Košiciach.

***„7th International Student Medical Congress Košice 2015 (ISMCK´15) organizoval ho Spolok Medikov Mesta Košice v spolupráci s Lekárskou fakultou UPJŠ a spoločnosťou EDUMED, a.s. Toto súťažné medzinárodné podujatie je jediným svojho druhu na Slovensku a v Českej republike, ktoré sa svojou kvalitou rovná obdobným študentským podujatiam v rámci Európy,“*** uviedla hovorkyňa Lekárskej fakulty UPJŠ Jaroslava Oravcová.

**Z vyše 400 vybrala porota 150**

Na odborné podujatie pre študentov medicíny a PhD. študentov sa prihlásil rekordný počet záujemcov – vyše štyristo študentov zo štyridsiatich krajín sveta s takmer tristo aktívnymi prácami v oboroch predklinické vedy, zubné lekárstvo, klinická medicína, verejné zdravotníctvo a práce doktorandov.

***„Z nich vybrala odborná porota podľa viac než 150 abstraktov, ktorých autori sa mohli zúčastniť kongresu ISMCK´15 na Lekárskej fakulte UPJŠ v Košiciach a prezentovať svoje výsledky pred porotou a ostatnými kolegami. Do Košíc prišlo nakoniec asi 150 študentov, prevažne zahraničných, ktorí súťažili v 12 sekciách,“*** povedala Oravcová.

**Prvé priečky obsadili zahraniční študenti**

Všetky prvé miesta si napokon rozobrali zahraniční študenti, z domácich skončila najlepšie doktorandka študujúca na Lekárskej fakulte UPJŠ v Košiciach Eva Joppová z Kliniky detí a dorastu s prácou Arterial stiffness and cardiometabolic risk factors in obese adolescents a 3. miesto získala doktorandka LF UPJŠ Zuzana Malachovská zo IV. internej kliniky s prácou Multifocal atherosclerosis in type 2 diabetes mellitus.

Súčasťou kongresu ISMCK´15 bol aj odborný program venovaný rôznym medicínskym odborom, v rámci ktorého sa uskutočnili rôzne workshopy a odzneli viaceré zaujímavé prednášky, vrátane prezentácií zahraničných hostí.

**Ukážky z lekárskych odborov**

***„Z workshopov mal najväčší úspech USG workshop, CPR workshop a gynekologický workshop. Účastníci podujatia ocenili aj praktické ukážky a semináre z gynekológie, urgentnej medicíny, kardiológie, patológie a gastroenteroló­gie,“*** hovorí čerstvá absolventka Lekárskej fakulty UPJŠ v Košiciach Kristína Žiarová.

Podľa nej z evaluačných dotazníkov vyplýva, že až 93% účastníkov by odporučilo kongres Inner organization manager ISMCK ´15 svojim kolegom a 80 z nich sa plánuje zúčastniť aj budúcich ročníkov ISMCK v Košiciach.

**Pripravili aj spoločenský program**

Študenti Lekárskej fakulty UPJŠ v Košiciach pre svojich kolegov pripravili nielen bohatý odborný program, ale aj zaujímavé spoločenské aktivity, medzi ktorými už tradične nechýbala prehliadka Košíc či výlet do Tokajskej oblasti spojený s prehliadkou starobylých vínnych pivníc, ochutnávkou vín a hostinou s typickou slovenskou kuchyňou.

„V dotazníkoch však bolo ako najlepší spoločenský program hodnotené vystúpenie swingovej kapely na čele s Mariánom Demeterom a štvrtková Latino night v GES clube,“ dodáva Kristína Žiarová.

Čítajte na: <http://kosice.dnes24.sk/lekarska-fakulta-organizovala-medzinarodny-kongres-do-kosic-chcelo-400-mladych-medikov-vybrali-150-najlepsich-foto-209686>